14:50: Il-Prim Ministru Libjan Ali Zeidan qal li l-awtoritajiet Libjani qed jinvestigaw l-aħħar każ ta’ vjaġġi llegali li nhar il-Ġimgħa ħalla iktar minn 30 ruħ mejta fi vjaġġ ieħor ta’ immigranti Sirjani, u li 147 minnhom ġew salvati mill-Forzi Armati Maltin u ddaħħlu Malta. Huwa kien qed jitkellem waqt taħditiet illum wara nofsinhar fi Tripli mal-Prim Ministru Joseph Muscat. Ali Zeidan qal li xejn ma jindika li kienet il-qawwa navali Libjana li sparat fuq il-lanċa li kienet qed iġġorr l-immigranti Sirjani. Ali Zeidan żied jgħid li l-awtoritajiet Libjani se jagħmlu dak kollu fil-kontroll tagħhom biex il-kosta ta’ Zuwara tkun imħarsa biex jiġu kkontrollati l-vjaġġi li jibdew minnha u biex jitwaqqfu dawk li qed jitraffikaw in-nies fil-vjaġġi llegali. Il-PM Joseph Muscat qal li jsib konfort fid-dikjarazzjoni tal-PM Libjan, għall-fatt li l-awtoritajiet Libjani qed jinvestigaw il-vjaġġ tal-immigranti Sirjani. Mistoqsi minn TVM.com.mt dwar x’qed jistenna mill-Unjoni Ewropea, il-PM Libjan qal li l-Libja qed tistenna li l-forzi Libjani li jħarsu l-kosta Libjana jingħataw it-taħriġ neċessarju biex ikunu jistgħu jikkontrollaw il-vjaġġi mix-xtut Libjani u anke jwaqqfu anke it-traffikar illegali ta’ persuni. Qal li l-Libja qed titlob ukoll li jkollha aċċess għas-sistema tas-satellita tal-Unjoni Ewropeja biex tkun f’pożizzjoni li tikkontrolla aħjar il-fruntieri tagħha, anke fin-naħa t’isfel tal-Libja fejn tmiss mal-pajjiżi Afkrikani. Il-PM qal liż-żjara tiegħu fi Tripli kienet maħsuba biex twassal messaġġ ċar li Malta hija solidali mal-PM Libjan Ali Zeidan fl-isfond tal-ħtif tiegħu il-Ħamis li għadda. Il-PM Muscat qal li Malta temmen li t-triq il-quddiem għal-Libja demokratika ma tinstabx fl-armi u l-użu tas-saħħa iżda fit-tħaris tal-ordni. Qal li dan kollu jorbot ma’ kwistjonijiet ta’ sigurta’ fil-Mediterran li jinkludu wkoll l-immigrazzjoni llegali. 12:27: Il-Prim Ministru Joseph Muscat mar il-Libja għall-żjara ta ftit siegħat fejn se jkollu taħditiet mal-Prim Ministru Libjan Ali Zeidan. It-taħditiet se jsiru fil-lukanda Corinthia fi Tripli fejn Ali Zeidan għandu l-kwartieri personali tiegħu. Id-delegazzjoni Maltija tinkludi lill-Ministru tal-Affarijiet Barranin George Vella. It-taħditiet mistennija jiffukaw fuq l-immigrazzjoni illegali bil-Gvern Malti mistenni wkoll jesprimi s-solidarjeta’ tiegħu ma’ Ali Zeidan, wara li inħataf u nħeles nhar il-Ħamis li għadda.